**NAKKILAN VALTUUSTON VUONNA 2012 HYVÄKSYMIEN ILMAS­TOTAVOITTEIDEN TOTEUTUMINEN VUODEN 2019 LOPUSSA**

Nakkilan valtuusto hyväksyi kunnan ensim­mäiset ilmastotavoitteet 22.9.2008 (43§). Noita tavoitteita päivitettiin Nakkilan valtuustossa 10.4.2012 (9§). Vuoden 2015 alusta lähtien Nakkilan kunta on osallistunut kahteen maakunnalliseen ilmastohankkeeseen ”Satahima - Kohti hiilineutraalia Satakuntaa” ja ”ILSA – Ilmastoviisas Satakunta”.

Nakkilan valtuustossa 12.11.2018 tehtiin kaksi valtuustoaloi­tet­ta, joissa esitettiin Nakkilan kunnalle toimenpiteitä ilmaston­muu­tokseen liittyen. Aloitteiden esitykset olivat kiteytettynä seuraavat:

1) Nakkilan kunta liittyy Hinku-kunnaksi. Hiilineutraaliuteen pyrkivät Hin­ku-kunnat ovat sitoutu­neet tavoittelemaan 80 prosentin päästövähennystä vuo­teen 2030 mennessä vuoden 2007 tasosta.

2) Nakkilan kun­ta laatii pikaisesti arvion kunnan alueella tehtävistä tehokkaimmista toimista ilmastonmuutoksen py­säyttämiseksi. Arviossa etsitään nopeavaikutteisia toi­menpiteitä, jot­ka ovat toteutettavissa siedettävin kustannuksin.

”ILSA - ilmastoviisas Sa­ta­kun­ta” -hankkeen pro­jekti­päällikkö kertoi valtuuston 4.2.2019 kokouk­sessa näiden aloittei­ssa esitettyjen toimenpiteiden edistämisestä kunnassa.

**Päätavoite:** Vähennetään kunnan kasvihuonekaasupäästöjä ja hillitään ilmastonmuu­tosta. ***Mittari:***kulutusperäisten kasvihuonekaasupäästöjen määrä (CO2-ek­vi­valenttiton­nia) selvitetään joka viides vuosi ja vertaillaan tulosta vuonna 2011 tehtyyn selvitykseen vuoden 2009 päästöistä; ***vastuutaho:*** ympäristönsuojelu.

***Tilanne vuoden 2019 lopussa:*** *Suomen ympäristökeskus julkaisi vuonna 2018 laskelmat Suomen kuntien ja maakuntien kasvihuonekaasupäästöjen muutoksesta vuodesta 2007 vuoteen 2015. Nak­ki­las­sa vuonna 2007 asukasta kohden laskettu päästö oli 13,0 tonnia ja vuoteen 2015 mennessä se oli laskenut 7,6 tonniin, eli samalle tasolle kuin koko Satakunnan asukasta kohden laskettu päästö vuonna 2015.*

*Nakkilan iso, yli 40% päästövähennys johtuu osittain siitä, että laskentajakson alussa oltiin juuri otettu käyttöön 14 MW:n hakelämpölaitos Suomisen kuitukangastehtaan vieressä. Hakelämpölaitoksella korvattiin kuitukangastehtaan kevyen polttoöljyn kattilat ja Nakkilan kaukolämpölaitoksen raskaan polttoöljyn kattilat. Se vähensi merkittävästi kunnan kasvihuonekaasupäästöjä, mikä oli kirjautunut laskelmaan.*

**Osatavoitteet**

***Energiantuotanto ja kiinteistöjen energiankulutus***

**Tavoite:** Kunta edistää neuvontaa energiansäästömahdollisuuksista sekä uusiutuvan energian käytön lisäämisestä rakentamisen ja kiinteistöjen sanee­rauksen yhteydessä. ***Mittari:***neuvontatoimenpiteet; ***vastuutaho:*** rakennusvalvonta.

***Tilanne vuoden 2019 lopussa:*** *Rakennusvalvonta on antanut rakennuslupaprosessin yhteydessä ohjeita energiatehokkaaseen rakentamiseen. Rakennusluvissa edellytetään noudatettavaksi maankäyttö- ja rakennuslain energiansäästölle asettamia vaatimuksia. Maakunnalliset ilmastohankkeet ovat tarjonneet energianeuvontaa myös Nak­kilan kunnassa.*

**Tavoite:** Seurataan kunnan kiinteistöjen energiankulutusta ja etsitään seurannan perusteella tarkoituksenmukaisimmat säästökohteet. ***Mittari:*** kunnan kiinteistöjen energiankulutus; ***vastuutaho:*** teknisen valiokunnan toi­miala.

***Tilanne vuoden 2019 lopussa:*** *Kunnan kiinteistöjen energiankulutusta seurataan jatkuvasti. Energiaa säästävien toi­menpiteiden toteutusmahdollisuudet arvioidaan kiinteistöjen korjaustöi­den yhteydessä. Sosiaalitoimistorakennuksen katolle asennettiin vuoden 2016 lopulla aurinkopaneelit, jotka tuottavat vuodessa 10 MWh sähköä. Tällä aurinkosähköllä katetaan noin 10% kunnanviraston sähkönkulutuksesta.*

*Kunnan toimitilojen valaistuksessa on jatkettu siirtymistä energiaa sääs­tä­vien led-va­lojen käyttöön. Led-valot ovat käytössä teknisten palvelujen rakennuksessa ja paloasemalla sekä Viikkalan-, Kirkonseudun- ja Ruskilan kouluilla. Yhteiskoulul­la on aloitettu työt led-valaistukseen siirtymiseksi.*

*Liikuntakeskus on valaistu kokonaisuudessaan ledeillä ja sen katolle on asennettu aurinkopaneelit. Liikuntakeskuksessa on lämmön talteenotolla varustettu ilmanvaihtojärjestelmä ja rakennuksen muussakin tekniikassa on käytetty ratkaisuja, jot­ka edistävät energiansäästöä.*

*Sähköllä lämpiävään Viikkalan kouluun on asennettu sähköä säästävä OptiWatti-järjestelmä. Se säätää lämmitystä huonekohtaisesti tilojen käyttöaikataulujen mukaan.*

*Katuvalojen ohjausjärjestelmä mahdollistaa energiankulutuksen säästön valaistuksessa. Säästöä on syntynyt katuvalojen poiskytkennällä ja katulamppujen vuorottelukäytöllä öiseen aikaan. Vanhat katuvalo-osuudet muutetaan saneerausten yhteydessä valaistavaksi led-valoil­la, mikä säästää merkittävästi säh­köä. Vanhoja, runsaasti energiaa kuluttavia elohopeahöyrylamppuja on käytössä enää noin 30% Nakkilan valaistusta katuosuudesta.*

**Tavoite:** Pyritään siirtymään hakepolttoaineen käyttöön niissä kunnan omistamissa öljylämmitteisissä kiinteistöissä, jotka vielä eivät lämpiä hakkeella.***Mittari:***hakepolttoaineeseen siirtyminen; ***vastuutaho:*** teknisen valiokunnan toimiala.

***Tilanne vuoden 2019 lopussa:*** *Teknisen valiokunnan toimiala on teettänyt selvitykset kunnan omistamien öljylämmitteisten kiinteistöjen läm­mitys­muo­don muuttamisesta toimimaan hakkeella, pelletillä, maalämmöllä tai kaukolämmöllä. Tähän mennessä öljylämmityksestä on luovuttu seuraavilla kiinteistöillä: Palvelukeskus Hyppingillä ja Ruskilan koululla on siirrytty hakelämmitykseen, paloaseman läm­möntuotanto on muutettu toimimaan maalämmöllä ja teknisen toimialan varikko on liitetty kaukolämpöön.*

**Tavoite:** Laajennetaan kaukolämpöverkkoa tarkoituksenmukaisille alueille. ***Mit­­­ta­ri:***uuden rakennetun kaukolämpöverkon pituus vuodessa; ***vastuutaho:***Nakkilan Lämpö Oy.

***Tilanne vuoden 2019 lopussa:*** *Vuoden 2015 jälkeen kaukoläm­pöverk­koa on rakennettu 150 metriä lisää ja Nakkilan uusi liikuntakeskus on kytketty kaukolämpöverkkoon.*

***Maankäyttö ja liikenne***

**Tavoite:** Kaavoitetaan uudet asuinalueet mahdollisimman lähelle nykyistä in­frastruktuuria ja vanhaa yhdyskuntarakennetta pyritään tiivistämään viihtyisyyttä vähentämättä.***Mittari:*** kaavoituksen onnistuminen tavoitteessa; ***vastuutaho:*** yleis- ja taloushallinnon toimiala.

***Tilanne vuoden 2019 lopussa:*** *Tavoite on otettu huomioon asemakaavoituksessa ja Nakkilan kunnan taajamaosayleiskaa­va 2035 laadinnassa.*

**Tavoite:** Kehitetään ja edesautetaan julkisten kulkuvälineiden toimintamahdollisuuksia Nakkilassa ja Porin seudulla. ***Mittari:*** Nakkilan bussilinjojen vuotuiset matkustajamäärät ja matkustajamäärän muutos edelliseen vuoteen verrattuna; ***vastuutaho:*** yleis- ja taloushallinnon toimiala.

***Tilanne vuoden 2019 lopussa:*** *Uusi liikennepalvelulaki tuli voimaan 1.7.2018. Muutoksen myötä siirtymäajan liikennöintisopimukset lakkaavat viimeistään vuoden 2019 loppuun mennessä. Avoimen joukkoliikenteen järjestäminen ei jatkossakaan ole kuntien lakisääteinen tehtävä, vaan kunnat voivat oman harkintansa mukaan osallistua sen rahoitukseen, suunnitteluun ja järjestämiseen. Tämä tehdään tiiviissä yhteistyössä toimivaltaisen viranomaisen, ELY-keskuksen kanssa.*

*Kunnat voivat harkintansa mukaan osallistua toimivaltaisen viranomaisen järjestämän liikenteen tukemiseen. Kunnat sen sijaan eivät voi maksaa tukea markkinaehtoiseen liikenteeseen, mutta kuntien maksamia koululaislippuja ja Kelan korvaamia 2. asteen opiskelijalippuja voidaan kuitenkin edelleen käyttää myös markkinaehtoisessa liikenteessä. Seutulippujen rahoittaminen nykyisellä tavalla ei ole joukkoliikennelain siirtymäajan sopimusten päättymisen jälkeen enää laillista. Tämän vuoksi siirtymäajan palvelusopimukset seutulippujen osalta on irtisanottu.*

**Tavoite:** Nakkilan kunta osallistuu selvityksiin ja on aloitteellinen paikallisju­naliikenteen kehittämisessä.***Mittari:*** vuosittaiset toimenpiteet tavoitteessa; ***vastuutaho:***yleis- ja taloushallinnon toimiala.

***Tilanne vuoden 2019 lopussa:*** *Nakkilan kunta on vuosikymmeniä ollut aloit­­teellinen paikallisjunaliikenteen kehittämiskeskustelussa. Kunta teetti selvityksen paikallisjunaseisakkeen rakentamisesta Nakkilaan. Väylävirasto piti selvityksen tekemistä tärkeänä, jotta paikallisjunavalmistelua voidaan viedä eteenpäin.*

**Tavoite:** Laajennetaan kevytliikenneverkostoa ja parannetaan kevyenliikenteen liikenneturvallisuutta. ***Mittari:*** uuden rakennetun kevytliikenneverkos­­ton pituus vuodessa; ***vastuutaho:*** teknisen valiokunnan toimiala.

***Tilanne vuoden 2019 lopussa:*** *Ruskilassa on rakennettu noin sata metriä uutta kevyenliikenteenväylää. Viikkalan ja Ulvilan välisen kevyenliikenteen yhteyden suunnittelun maastotyöt on aloitettu ja tiesuunnitelma valmistuu vuonna 2020. Kun­nan kevytliikenneverkoston turvallisuutta on parannettu väylien päällystämisellä. Nakkila osallistui Porin seudun kävelyn ja pyöräilyn edistämisohjelman laadintaan.*

**Tavoite:** Koulutetaan kunnan henkilökuntaa taloudelliseen ajotapaan ja neuvotaan liikenteen ympäristövaikutuksista. ***Mittari:*** taloudellisen ajotavan kurssin käyneiden henkilöiden määrä vuodessa; ***vastuutaho:*** yleis- ja taloushallinnon toimiala.

***Tilanne vuoden 2019 lopussa:*** *Asia on ollut esillä maakunnallisissa ilmastohankkeis­sa, mutta se ei ole edennyt toteutukseen.*

**Tavoite:** Kehitetään edelleen koulukuljetuksia reittien osalta ja tarjotaan kuntalaisille mahdollisuutta hyödyntää koulukuljetuk­sia kunnan sisäisenä joukkoliikenteenä. Ateriakuljetukset suoritetaan omina kuljetuksina.  ***Mittari:*** Käyttäjämäärän seuranta ***vastuutaho:*** sivistysvaliokunnan toimiala, liikennöitsijä

***Tilanne vuoden 2019 lopussa:*** *Koulukyytejä suunniteltaessa kiinnitetään erityistä huomiota reitti­en suunnitteluun, jotta ne palvelevat oppilaita ja mui­ta kuntalaisia tarkoituksenmukaisesti, taloudellisesti sekä ilmasto­tavoitteet huomioiden. Koulukyytejä voivat hyödyntää kaik­ki kuntalaiset nousemalla reitin varrelta koulukyyditykseen.*

*Vanhusten kotipalveluateriat valmis­tetaan keskuskeittiöllä ja Porin Tilausajo Oy kuljettaa ne kolme kertaa viikossa asiakkaille. Pääosa keskuskeittiön ateriapalveluasiak­kaista asuu lyhyen kuljetusmatkan päässä jakelukeittiön lähellä. Lä­­hiasiakkaiden ateriapalvelujen jakelupaikkojen yhdistely on ly­hen­tänyt kuljetusaikaa ja –matkaa sekä vähentänyt jäteruoan mää­rää ja pakkaushävikkiä.*

*Koulujen ruokakuljetuksissa järjestetään astiahuolto ja kuljetuska­lusto siten, että kouluilta palautetaan pestyt astiat ja biojäte seu­raa­van päivän kuljetuksen mukana keskuskeittiölle. Pakkalan keit­tiön valmistuttua kaksi jakelukeittiötä yhdistyi ja samalla saatiin astianpesukone Pakka­laan ja likaisten astioiden kuljetus sieltä kes­kuskeittiölle päättyi. Sataedu muutti Pakkalasta Villilään ja valmis­taa ateriansa omalla opetuskeittiöllänsä.*

*Eri tavarantoimittajien yh­teiskuljetuksilla vähennetään tavarahankintojen ajo­mää­riä. Bio­jätteen vähentäminen onnistuu, kun ruokapalvelulla on asiakaslis­toil­la tarkat tilaus- ja toimitusmäärät. Jätteiden lajittelun opetta­mi­nen koululaisille on tärkeää. Samalla heille opetetaan, että ruo­kailussa otetaan sellainen annos, ettei synny jäteruokaa.*

**Tavoite:** Vähennetään työmatkaliikennettä etätyön ja työaikojen jouston avulla.***Mittari:*** toimenpiteet tavoitteessa; ***vastuutaho:*** kaikki toimialat.

***Tilanne vuoden 2019 lopussa:*** *Kunnanvirastolla on käytössä liukuva työaika ja tietoteknisiä laitteita, mikä osaltaan mahdollistaa tavoitteen toteuttamista.*

***Vesistöt***

**Tavoite:** Kehitetään vesiensuojelua ja edistetään haja-asutusalueiden jätevesien käsittelyä**. *Mit­tari:*** neuvontatoimenpiteet; ***vastuutaho:***rakennusvalvonta ja ympäristönsuojelu.

***Tilanne vuoden 2019 lopussa:*** *Viemäriverkon ulkopuolisille kiinteistöille ilmaista ja puolueetonta jätevesineuvontaa antava Jänes-hanke jatkoi toimintaansa vuoden 2019 lopulle saakka myös Nakkilan kunnassa. Rakennustarkastaja ja ympäristöasiantuntija neuvovat kuntalaisia kiinteistökohtaisen jätevesienkäsittelyn parantamisessa.*

**Tavoite:** Laajennetaan viemäriverkostoa valtuuston päättämän ohjel­man mukaisesti. ***Mittari:*** viemäriverkostoon liittyneiden uusien kiinteistöjen määrä vuodessa; ***vastuutaho:***teknisen valiokunnan toimiala.

***Tilanne vuoden 2019 lopussa:*** *Valtuuston päättämä viemäriverkoston laajennusohjelma on saatu toteutettua. Vanhat viemäriosuudet on lähes kaikki saneerattu. Viemärisaneerauk­sesta onkin siirrytty pumppaamosaneerauksiin ja hulevesiverkoston parantamiseen. Uutta viemäriä rakennetaan asemakaava-alueilla vuosittaisen määrärahan mukaisesti.*

***Palvelut ja hankinnat***

**Tavoite:** Otetaan tarjouspyynnöissä huomioon tuotteiden ympäristö- ja energianäkökohdat sekä elinkaariajattelu**. *Mittari:*** ympäristö- ja energianäkökohtien sekä elin­kaariajattelun huomioiminen tarjouspyynnöissä; ***vastuutaho:***kaikki toimialat.

***Tilanne vuoden 2019 lopussa:*** *Nakkila kuuluu Porin kaupungin hankintarenkaaseen, jonka kilpailutuksissa on otettu huomioon ilmastotavoitteet.*

**Tavoite:** Edistetään paikallisten palveluiden ja yritysten käyttöä.***Mittari:*** paikallisten palveluiden käytön lisääntyminen; ***vastuutaho:*** kaik­ki toimialat.

***Tilanne vuoden 2019 lopussa:*** *Nakkilan kunnassa on käytössä pienhankintaohjeet, jotka ovat nähtävissä kunnan kotisivulla. Ohjeet parantavat paikallisen tarjoajan mahdollisuuksia osallistua pienempienkin hankintojen kilpailutukseen.*

**Tavoite:** Lisätään lähi-, kasvis- ja luomuruoan osuutta ruokahuollossa. ***Mittari:*** lähi-, kasvis- ja luomuruoan osuus ruokahuollossa; ***vastuutaho:***ruokapalveluyksikkö.

***Tilanne vuoden 2019 lopussa:*** *Nakkila kuuluu Porin kaupungin hankintarenkaaseen, joka ottaa yhteishankintojen kilpailutuksissa huomioon ruokahuollon ilmastotavoitteet. Kuuden viikon kiertäväs­sä ruokalistassa on yksi kasvisruokapäivä. Silakkaruuat tilataan Kala Valtaselta Porista, raakaperu­nan ja porkkanan toimittaja on Porin tuoretuote. Kypsiä perunatuotteita tilataan tukun kautta, maitovalmisteita tulee Satamaidolta ja Valiolta. Salaattitarvikkeet toimittaa Porin Tuoretuote Oy* *ja Meira­novan tukku, joka myös toimittaa mar­joja oman maakun­nan marjatiloilta.*

*Marjatilat ja yksityiset hen­ki­löt tarjoavat marjoja myös suoraan keittiölle ja niitä hankitaan omavalvonnan sallimissa rajoissa. Leipomovalmisteet on hankintarenkaan päätök­sen mukaisesti hankittu Porin leivältä. Palvelutaloissa leivotaan sämpylää ja pullaa mahdolli­suuk­­sien mukaan. Ruokatuotteiden kuljetukset rajataan noin kah­teen viikkokertaan jos varastotila mahdollistaa tämän.*

***Yritykset ja yhteisöt***

**Tavoite:** Nakkilan kunta haastaa Nakkilan yrityksiä ja muita yhteisöjä mukaan ilmastotalkoisiin hillitsemään ilmastonmuutosta. Yhdessä tavoiteltavia asioita voisivat olla soveltuvin osin Nakkilan kunnan ilmastotavoitteet.Kunta osallistuu aikaisempien vuosien tapaan kansainväliseen Earth Hour –tapahtumaan. ***Mittari:*** ilmastotalkoisiin osallistuneiden yritysten ja yhteisöjen määrä; ***vastuutaho:***yleis- ja taloushallinnon toimiala.

***Tilanne vuoden 2019 lopussa:*** *Nakkilan kunta on yhdentoista vuoden ajan ollut tuottamassa joka syksy laa­dukas­ta ilmas­toseminaaria kuntien luottamus­­henkilöille, viranhalti­joille, opiskelijoille ja yhteistyökumppaneille. Seminaareissa maamme huippuasiantuntijat ovat kerto­neet ajankohtaisista ilmastokysymyksistä. Tänä vuonna seminaari järjestettiin yhteistyössä SAMK:n ja ”ILSA - Ilmastoviisas Satakunta” –hankkeen kanssa.*

*ILSA-hanke on jatkanut il­mas­to­kumppanuussopimusten mark­kinointia kuntien, paikallisten yritysten ja muiden yhteisöjen kanssa. Nakkilan kunnalla on solmit­tu­na kolme il­mas­to­kumppanuussopimusta: LVI-Energiakeskus Aro Oy, Geotalot Oy ja Nak­­­kilan evankelisluterilainen seurakunta.*

*Nak­ki­lan kunta on osallistunut vuosittain Earth Hour –ta­pah­tumaan.*